Kuulutus: ympäristöterveydenhuollon valvontasuunnitelma vuosille 2025–2028 on valmisteilla

Ympäristöterveydenhuollon toimialueella valmistellaan vuosien 2025–2028 valvontasuunnitelmaa. Suunnitelma koskee eläinlääkintähuoltolain, terveydensuojelulain, elintarvikelain sekä tupakka- ja lääkelain mukaista tarkastus- ja näytteenottotoimintaa sekä muita ympäristöterveydenhuollon toimialaan liittyviä tehtäviä.

Pohjois-Karjalan ympäristöterveyden valvontasuunnitelma toteutetaan yhteistoiminta-alueella, johon kuuluvat Heinäveden, Ilomantsin, Juuan, Kontiolahden, Liperin, Polvijärven, Rääkkylän ja Tohmajärven kunnat sekä Joensuun, Kiteen, Lieksan, Nurmeksen ja Outokummun kaupungit.

Ympäristöterveydenhuollon lainsäädäntö edellyttää valvontasuunnitelman laatimista muun muassa suunnitelmalliseen tarkastukseen ja näytteenottoon liittyen. Lainsäädännön lisäksi kuntien valvontasuunnitelman laadintaa ja sisältöä ohjaa ympäristöterveydenhuollon yhteinen valtakunnallinen valvontaohjelma (pdf) sekä lakialakohtaiset valtakunnalliset valvontaohjelmat vuosille 2025–2028 (Valtakunnallinen terveydensuojelun valvontaohjelma vuosille 2025-2028, pdf ja Valtakunnallinen tupakkalain valvontaohjelma 2025–2028, pdf). Ruokaviraston valvontaohjelma julkaistaan joulukuussa.

Kuntalaiset ja toimijat voivat saada tietoja asian käsittelyn lähtökohdista ja tavoitteista sekä lausua halutessaan mielipiteensä asiasta 2.12.2024 mennessä. Ympäristöterveydenhuollon vuosien 2020–2024 valvontasuunnitelmaan voi tutustua tästä: Pohjois-Karjalan ympäristöterveyden valvontasuunnitelma vuosille 2020–2024 (pdf)

Valvontasuunnitelmaa käsitellään Siun soten ympäristöterveydenhuollon jaoksessa joulukuussa 2024.

Lisätietoa valvontasuunnitelman valmistelusta antavat ympäristöterveydenhuollon johtaja Marja Tuomainen, p. 013 330 8206 ja terveysvalvonnan päällikkö Jaana Valkama, p. 013 330 8242. Sähköpostiosoitteet ovat muotoa: etunimi.sukunimi@siunsote.fi